
                    Nr.23/304/2008
BIROUL PERMANENT

AL

CAMEREI DEPUTAŢILOR


În conformitate cu prevederile Regulamentului Camerei Deputaţilor, republicat, cu modificările ulterioare, vă înaintăm, alăturat, Raportul asupra proiectului de Lege privind auditul de securitate în domeniul aviaţiei civile, primit cu actul nr.P.L.x 401 din 17 iunie 2008.


Prin obiectul de reglementare şi conţinut, proiectul de lege face parte din categoria legilor ordinare.
PREŞEDINTE,

Iulian Iancu

                                                                             Nr.23/304/2008

R A P O R T

asupra proiectului de Lege privind auditul de securitate  în domeniul aviaţiei civile


În conformitate cu prevederile Regulamentului Camerei Deputaţilor, republicat, Comisia pentru industrii şi servicii a fost sesizată, cu nr.P.L.x 401 din 17 iunie 2008, pentru dezbatere în fond, cu proiectul de Lege privind auditul de securitate în domeniul aviaţiei civile.



Proiectul de lege a fost elaborat de Guvern pentru implementarea în legislaţia naţională a prevederilor unor reglementări ale Comunităţii Europene privind programele de control al calităţii în domeniul securităţii aviaţiei civile.



Proiectul de lege a fost avizat favorabil de Consiliul Legislativ, cu nr.397 din 7 aprilie 2008, cu observaţii şi propuneri care au fost preluate în text.



Proiectul de lege a fost adoptat de Senat, cu amendamente, în şedinţa din 4 iunie 2008.



Potrivit prevederilor Constituţiei României, republicată, Camera decizională pentru acest proiect de lege este Camera Deputaţilor.


Proiectul de lege a fost avizat favorabil de Comisia juridică, de disciplină şi imunităţi, conform avizului nr.P.L.x 401 din 10 septembrie 2008, în forma adoptată de Senat.



Examinarea proiectului de lege a avut loc în şedinţa comisiei din data de 15 februarie 2009.


La lucrări au fost prezenţi 27 deputaţi din totalul de 28 deputaţi membri ai comisiei.



La dezbaterile asupra proiectului de lege au participat specialişti din Ministerul Transporturilor şi Infrastructurii sub conducerea domnului secretar de stat Marin Anton.



Având în vedere prevederile Regulamentului (CE) nr.2320/2002 al Parlamentului European şi al Consiliului din 16 decembrie 2002, de instituire a unor norme comune în domeniul siguranţei aviaţiei civile, al Regulamentului (CE) nr.1217/2003 al Comisiei din 4 iulie 2003, de stabilire a specificaţiilor comune pentru programele naţionale de control al calităţii în domeniul siguranţei aviaţiei civile şi al Regulamentului (CE) nr.1486/2003 al Comisiei din 22 august 2003 de stabilire a procedurilor de efectuare a inspecţiilor Comisiei în domeniul siguranţei aviaţiei civile, precum şi de avizele favorabile ale Consiliului Legislativ şi Comisiei juridice, de disciplină şi imunităţi, membrii comisiei au hotărât, în unanimitate, să propună plenului Camerei Deputaţilor adoptarea proiectului de lege cu amendamente admise.


Prin obiectul de reglementare şi conţinut, proiectul de lege face parte din categoria legilor ordinare.
A M E N D A M E N T E    A D M I S E

	Nr.

crt.
	Text adoptat de Senat
	Amendamente admise
	Motivaţia

	0
	1
	2
	3

	1
	LEGE

privind auditul de securitate în domeniul aviaţiei civile

	Nemodificat
	

	2
	Art.1. – În sensul prezentei legi, termenii audit de securitate şi auditor în înţelesul prevăzut la art.2 din Regulamentul (CE) nr.1217/2003 al Comisiei, de stabilire a specificaţiilor comune pentru programele naţionale de control a calităţii în domeniul securităţii aviaţiei civile, publicat în Jurnalul Oficial al Uniunii Europene (JOCE) nr.L 169 din 8 iulie 2003.


	1. Articolul 1 va avea următorul cuprins:

„Art.1. – Prezenta lege asigură cadrul privind adaptarea şi aplicarea eficientă a Programului naţional de securitate a aviaţiei civile, în vederea prevenirii actelor de intervenţie ilicită şi asigurarea securităţii în aviaţia civilă.”
	Conform tehnicii legislative, primul articol trebuie să conţină scopul legii.


	0
	1
	2
	3

	3
	______
	2. Articolul 2 va avea următorul cuprins:
„Art.2. – (1) Autoritatea competentă care răspunde de coordonarea şi monitorizarea punerii în aplicare a Programului naţional de securitate a aviaţiei civile este Ministerul Transporturilor şi Infrastructurii.

(2) Principalele atribuţii ale autorităţii competente în conformitate cu prevederile prezentei legi şi ale Programului naţional de securitate a aviaţiei civile sunt:

a) elaborează şi monitorizează punerea în aplicare a Programului de control al calităţii în domeniul securităţii aviaţiei civile;

b) elaborează şi aplică Programul naţional de formare şi instruire periodică în domeniul securităţii aviaţiei civile;

c) solicită, aprobă şi urmăreşte aplicarea programelor de securitate elaborate de agenţii aeronautici civili;
d) elaborează Programul anual de realizare a auditurilor de securitate în domeniul aviaţiei civile;
e) elaborează metodologia privind executarea auditului de securitate în domeniul aviaţiei civile, funcţie de standardele de aplicare în comunitatea europeană;

f) constată şi aplică sancţiunile legale privind nerespectarea prevederilor prezentei legi.”

	Conform Regulamentului (CE) nr.2320/2002 art.5 alin.(1) şi Regulamentului (CE) nr.1217 art.2 pct.1.

Regulamentul (CE) nr.2320 art.5 alin.(3).

Regulamentul (CE) nr.2320 art.5 alin.(5).

Regulamentul (CE) nr.2320 art.5 alin.(4).

	4
	Art.2. – (1) Auditul de securitate în domeniul aviaţiei civile se execută de auditori autorizaţi în acest scop de  Ministerul Transporturilor, denumiţi în continuare auditori de securitate aeronautică.

(2) Cerinţele pentru autorizarea ca auditor de securitate aeronautică se stabilesc prin ordin al ministrului transporturilor.

(3) Pot fi autorizaţi ca auditori de securitate aeronautică şi beneficiază de drepturile prevăzute în prezenta lege, persoane angajate în cadrul structurilor de securitate ale unor operatori economici care desfăşoară activităţi specifice de aviaţie civilă, funcţionari publici din cadrul Direcţiei Generale Aviaţie Civilă a Ministerului Transporturilor, precum şi persoanele angajate în cadrul unor instituţii publice cu atribuţii în domeniul securităţii aviaţiei civile.

(4) Auditorul de securitate aeronautică nu poate participa la misiunea de audit executată la entitatea din care face parte.


	3. Articolul 2 devine articolul 3 şi va avea următorul cuprins:
„Art.3. – (1) Evaluarea şi monitorizarea aplicării Programului naţional de securitate a aviaţiei civile se realizează în cadrul Programului de control al calităţii în domeniul securităţii aviaţiei civile prin audit de securitate în domeniul aviaţiei civile.
(2) Controlul calităţii în domeniul securităţii aviaţiei civile include următoarele proceduri:

a)auditul de securitate;

b) inspecţii;

c) expertize;

d) teste.
(3) Auditul de securitate în domeniul aviaţiei civile se execută de auditori autorizaţi în acest scop de autoritatea competentă, denumiţi în continuare auditori de securitate.

(4) Procedurile prevăzute la alin.(2) lit.b) – d) se realizează de către personalul cu atribuţii specifice al autorităţii competente, pe baza unui mandat. 

(5) Pot fi autorizaţi ca auditori de securitate şi beneficiază de drepturile prevăzute în prezenta lege, persoane care îndeplinesc cumulativ următoarele condiţii:

a) sunt persoane care au sau au avut calitatea de angajat în serviciile specifice de securitate privind aviaţia civilă ale operatorilor de transport aerian, ale aeroporturilor, ale Ministerului Transporturilor şi Infrastructurii, precum şi ale unor instituţii publice de autoritate;

b) au absolvit, cu diplomă, un institut de învăţământ superior;

c) au vechime în domeniul aeronautic de minimum 5 ani.

(6) Auditorii de securitate autorizaţi sunt evidenţiaţi în Tabelul auditorilor de securitate a aviaţiei civile, care este făcut public şi actualizat de autoritatea competentă.

(7) Auditorul de securitate nu poate participa la efectuarea unui audit de securitate la entitatea la care este angajat sau cu care are relaţii economice contractuale.”

	Conform prevederilor Regulamentului (CE) nr.1217/2003.

	5
	Art.3. – Fac obiectul auditului de securitate în domeniul aviaţiei civile, la intervale de doi ani, aeroporturile civile din România şi transportatorii aerieni români.


	4. Articolul 3 devine articolul 4 şi va avea următorul cuprins:
„Art.4. – (1) Procedurile prevăzute la art.3 alin.(2) se realizează în conformitate cu metodologia aprobată prin Ordin al ministrului transporturilor şi infrastructurii care se va publica în Monitorul Oficial al României, Partea I, până la data de 1 iulie 2007.

(2) Auditul de securitate în domeniul aviaţiei civile se realizează obligatoriu, la intervale de doi ani, la aeroporturile civile din România şi la transportatorii aerieni români.”


	Precizări necesare.

	6
	Art.4. – (1) Auditul de securitate în domeniul aviaţiei civile se execută în conformitate cu metodologiile aprobate prin ordin al ministrului transporturilor, pe baza programelor anuale de audit aprobate de ministrul transporturilor.

(2) Echipele de audit de securitate în domeniul aviaţiei civile sunt desemnate prin ordin al ministrului transporturilor pentru fiecare misiune în parte şi se compun din 3 – 6 auditori de securitate aeronautică.


	5. Articolul 4 devine articolul 5 şi va avea următorul cuprins:
„Art.5. – (1) Auditul de securitate în domeniul aviaţiei civile se realizează pe baza programelor anuale, aprobate de ministrul transporturilor şi infrastructurii.
(2) Auditul de securitate în domeniul aviaţiei civile se realizează de o echipă de auditori de securitate desemnată prin ordin al ministrului transporturilor şi infrastructurii pentru fiecare audit în parte care se compune din 3 sau 5 auditori de securitate, în raport de complexitatea procedurii..

(3) Auditul de securitate în domeniul aviaţiei civile se finalizează cu un raport de audit, semnat de toţi membrii echipei, care trebuie să conţină constatări şi deficienţe existente, precum şi recomandări pentru remediere, după caz.
Dacă semnatarii raportului de audit au puncte divergente, acestea se consemnează obligatoriu în raport.

(4) Auditul de securitate în domeniul aviaţiei civile se consideră finalizat odată cu predarea raportului de audit către autoritatea competentă şi către entitatea supusă auditului.
(5) Entitatea supusă auditului de securitate în domeniul aviaţiei civile este obligată ca în termen de maximum 30 de zile de la primirea raportului de audit să înainteze autorităţii competente un plan de acţiuni corective care să conţină măsuri de remediere a deficienţelor şi/sau de aplicare a recomandărilor, după caz.
(6) Autoritatea competentă decide asupra planului  de acţiuni corective prevăzut la alin.(5), decizii care devin obligatorii pentru emitenţii acestuia.
(7) Autoritatea competentă  dispune monitorizarea realizării planului de acţiuni corective prevăzut la alin.(5).”


	Pentru clarificarea prevederilor privind realizarea auditului de securitate ţinând seama de reglementările europene.



	7
	Art.5. – (1) Rapoartele întocmite de echipele de audit de securitate în domeniul aviaţiei civile sunt proprietatea Ministerului Transporturilor, luarea la cunoştinţă a conţinutului acestora, făcându-se în virtutea profesiei sau a funcţiei, cu respectarea prevederilor legale referitoare la păstrarea secretului profesional.

(2) Accesul la rapoartele prevăzute la alin.(1) este permis numai entităţilor care au făcut obiectul auditului, persoanelor cu atribuţii şi responsabilităţi în domeniul securităţii aeronautice din cadrul Direcţiei Generale Aviaţie Civilă a Ministerului Transporturilor, precum şi structurilor comunitare faţă de care România are obligaţii specifice conform regulamentelor comunitare.

(3) Planurile de acţiuni corective subsecvente rapoartelor prevăzute la alin.(1), sunt proprietatea emitenţilor, luarea la cunoştinţă de conţinutul acestora făcându-se în virtutea profesiei sau a funcţiei, cu respectarea prevederilor legale referitoare la păstrarea secretului profesional.

(4) Accesul la planurile de acţiuni corective prevăzute la alin.(3) este permis numai persoanelor cu atribuţii şi responsabilităţi în domeniul securităţii aeronautice din cadrul structurilor entităţii emitente, din cadrul Direcţiei Generale a Aviaţiei Civile a Ministerului Transporturilor, precum şi structurilor comunitare faţă de care România are obligaţii specifice conform regulamentelor comunitare.

(5) Ministerul Transporturilor, prin Direcţia Generală Aviaţie Civilă poate dispune transmiterea rapoartelor prevăzute la alin.(1) şi a planurilor de acţiuni corective prevăzute la alin.(3) sau a unor părţi ale acestora uneia sau mai multor entităţi dintre cele prevăzute la art.3.


	6. Articolul 5 devine articolul 6 şi va avea următorul cuprins:
„Art.6. – (1) Rapoartele întocmite de echipele de audit de securitate în domeniul aviaţiei civile sunt secrete şi se află în proprietatea autorităţii competente, accesul la conţinutul acestora făcându-se cu respectarea prevederilor legale referitoare la păstrarea secretului profesional.

(2) Accesul la rapoartele prevăzute la alin.(1) este permis numai entităţilor care au făcut obiectul auditului, persoanelor cu atribuţii şi responsabilităţi în domeniul securităţii aviaţiei civile din cadrul autorităţii competente, precum şi structurilor comunitare faţă de care România are obligaţii specifice conform regulamentelor comunitare.

(3) Planul de acţiuni corective prevăzute la art.5 alin.(5), este proprietatea emitentului, accesul la conţinutul acestuia făcându-se în conformitate cu prevederile prezentei legi şi cu respectarea prevederilor legale referitoare la păstrarea secretului profesional.

(4) Accesul la planul de acţiuni corective prevăzut la art.5 alin.(5) este permis numai persoanelor cu atribuţii şi responsabilităţi în domeniul securităţii aviaţiei civile din cadrul structurilor entităţii emitente şi din cadrul autorităţii competente, precum şi structurilor comunitare faţă de care România are obligaţii specifice conform regulamentelor comunitare.”

(5) Se elimină 


	Conform prevederilor Regulamentului (CE) nr.2320/2002.

Se includ elemente privind concurenţa neloială şi acces la informaţii cu caracter secret sau profesional.



	8
	Art.6. – (1) Pentru executarea unei misiuni de audit de securitate în domeniul aviaţiei civile, auditorii de securitate aeronautică beneficiază de o indemnizaţie în cuantum brut de 4000 lei/persoană.

(2) Indemnizaţia prevăzută la alin.(1) se suportă de la bugetul de stat, prin bugetul Ministerului Transporturilor.
	7. Articolul 6 devine articolul 7 şi va avea următorul cuprins:
„Art.7. – (1) Pentru întocmirea unui raport de audit de securitate în domeniul aviaţiei civile, auditorii de securitate beneficiază de  o indemnizaţie în cuantum de 4000 lei/auditor.

(2) Indemnizaţia prevăzută la alin.(1) se suportă de la bugetul de stat, prin bugetul autorităţii competente şi va fi plătită auditorilor după maximum 30 de zile de la predarea raportului de audit către autoritatea competentă şi entitatea supusă auditării.”

	

	9
	Art.7. – Nerespectarea prevederilor legale referitoare la păstrarea secretului profesional atrage răspunderea penală, civilă, administrativă sau disciplinară, după caz.


	8. Articolul 7 devine articolul 8 şi va avea următorul cuprins:
„Art.8. – Nerespectarea prevederilor legale referitoare la păstrarea secretului profesional prevăzut la art.6 alin.(1) şi (3) atrage răspunderea penală, civilă, administrativă sau disciplinară, după caz.”


	

	10
	Art.8. – Ministerul Transporturilor transmise anual Comisiei Europene, potrivit prevederilor art.5 din Regulamentul (CE) nr.1486/2003 al Comisiei, de stabilire a procedurilor de efectuare a inspecţiilor Comisiei în domeniul securităţii aviaţiei civile, publicat în Jurnalul Oficial al Uniunii Europene (JOCE) nr.L 213 din 23 august 2003, lista persoanelor desemnate drept auditori de securitate aeronautică pe care Comisia îi poate solicita să participe la o inspecţie efectuată de aceasta.


	9. Articolul 8 devine articolul 9 şi va avea următorul cuprins:
„Art.8. – Autoritatea competentă transmite anual Comisiei Europene, potrivit prevederilor art.5 din Regulamentul (CE) nr.1486/2003 al Comisiei, de stabilire a procedurilor de efectuare a inspecţiilor Comisiei în domeniul securităţii aviaţiei civile, publicat în Jurnalul Oficial al Uniunii Europene (JOCE) nr.L 213 din 23 august 2003, Tabelul auditorilor de securitate, prevăzut la art.3 alin.(6) din care Comisia poate solicita autorităţii competente auditori de securitate care să participe la o inspecţie efectuată de aceasta.”


	

	11
	
	10. După articolul 9 se introduce un articol nou, articolul 10, care va avea următorul cuprins:

„Art.10. – La anexa nr.2 litera A din Legea nr.200/2004 privind recunoaşterea diplomelor şi calificărilor profesionale pentru profesiile reglementate din România, publicată în Monitorul Oficial al României, Partea I, nr.500 din 3 iunie 2004, cu modificările şi completările ulterioare, litera h) se completează şi va avea următorul cuprins:

„h) profesii în domeniul transporturilor aeriene, maritime, fluviale şi rutiere: comandant, ofiţer punte secund, ofiţer punte, şef mecanic, ofiţer mecanic secund, ofiţer mecanic, şef electrician maritim, ofiţer electrician maritim, pilot de mare largă, pilot maritim, pilot maritim aspirant, meteorolog, meteorolog aeronautic, prognozist, personal aeronautic pentru protecţia navigaţiei aeriene şi telecomunicaţiei (PNA-TC), inginer de recepţie şi control aeronave, inginer de recepţie şi mijloace PNA-TC, profesor de legislaţie rutieră, inspector ITP, lector pentru pregătirea şi perfecţionarea profesională a personalului de specialitate din domeniul transporturilor rutiere, auditor de siguranţă rutieră, auditor de securitate a aviaţiei civile;”

	

	12
	______


	11. După articolul 10 se introduce un articol nou, art.11, cu următorul cuprins:

Art.11. –Prezenta lege intră în vigoare la data de 1 iulie 2009.

	


                                PREŞEDINTE,                                                                     SECRETAR,

                                  Iulian Iancu                                                                       Mircea Marin

